अभिनेता टाइगर श्रॉफ ने उन खबरों को पूरी तरह ‘‘बेवकूफाना’’ बताकर खारिज कर दिया है जिसमें कहा गया है कि रितिक रोशन के फ्लर्ट करने से तंग आकर दिशा पटानी ने एक फिल्म छोड़ दी है। दिशा और टाइगर के अफेयर की खबरें चलती रहती हैं। ऐसी खबरें हैं कि दिशा ने रितिक और टाइगर की अगली फिल्म छोड़ दी है क्योंकि रितिक उनके साथ फ्लर्ट करते थे। इस बारे में पूछे जाने पर टाइगर ने पत्रकारों से कहा, ‘‘यह एक हिस्सा है। ना केवल रितिक सर बल्कि हर कलाकार इसका सामना करता है। एक बार लाइमलाइट में आने के बाद आप आसानी से निशाना बन जाते हो। यह बहुत ही बेवकूफाना अफवाह है। मैं उन दोनों को बहुत अच्छी तरह जानता हूं, वे ऐसे नहीं हैं। वे बहुत ही अच्छे इंसान हैं।’’ इससे पहले दिशा पटानी ने इन खबरों को खारिज करते हुए इन्हें ‘‘बचकाना’’ और ‘‘गैरजिम्मेदाराना अफवाह’’ बताया था तथा रितिक को एक ‘‘गरिमापूर्ण’’ व्यक्ति बताया था।